10º Ano - 2ª Epoca - 23/03/2019\nCONSELLOS PARA MELLORAR AS SúAS BUSCAS.\nO buscador que poñemos a súa disposición, realiza as buscas sobre tres Bases de Datos propias:\nNovas de actualidade aparecidas en riasbaixas.net\nDireccións de Internet relacionadas coas Rias Baixas.\nA busca realízase sobre o apartado escollido e filtra os resultados que conteñen TODAS as palabras introducidas polo usuario. Para mellorar as buscas elimínanse tódalas palabras de menos de tres letras. O texto introducido pode aparecer en calquera lugar da BD e non ten porque ser palabras independentes. (Ex: Se introduce "casa" encontraría "casa", "casas", "casamento", "descasado", etc.).\nPara que a busca sexa o máis precisa posible recomendámoslle que:\nEmpece buscando unha soa palabra e se aparecen moitos resultados, engada máis palabras para restrinxir a busca. Lembrámoslle que só se filtrarán os resultados que conteñan TODAS as palabras buscadas.\nDa igual a orde na que escriba as palabras.\nDa igual escribir en maiúsculas ou minúsculas.\nNon é necesario poñer tiles.\nInclúa palabras en singular mellor que en plural.\nNON é necesario o uso de comiñas.\nO buscador NON admite operadores lóxicos na busca.\nUnha vez mostrados os resultados nunha BD pode buscar o mesmo nas outras BDs utilizando as ligazóns que aparecen ao final dos resultados; é dicir se buscou en "novas" poderá buscar tamén o mesmo en "buscar contidos relacionados" e "buscar en internet".\nAparte das buscas tamén é posible utilizar o directorio para explorar as direccións de Internet, agrupadas por categorías.\nVostede mesmo poderá engadir ligazóns á BD utilizando a opción de "Alta". As ligazóns recibidas serán examinadas e se efectivamente son acordes ás condicións establecidas, serán inmediatamente incorporadas á nosa BD.\nNeste senso, haberá de terse en conta que NON se admitirán ligazóns que se considere:\nNon garden relación algunha coas Rias Baixas.\nNon respecten os principios enunciados na Declaración Universal dos Dereitos do Home.\nAtenten contra o interese xeral ou contra a dignidade e integridade das persoas.\nNo afán de ofrecerlle a mellor e máis ampla información da maneira máis sinxela, un innovador sistema de xestión da información permitiralle buscar:\nNovas relacionadas cunha nova concreta.\nContidos relacionados con un contido concreto.\nDireccións de Internet relacionadas con outra dirección.\nSe detecta algunha ligazón errónea agradeceriámoslle no lo faga saber a través do e-correo: info@riasbaixas.net


Ano sabático | Galicia Digital\nQuen vive relativamente libre e se dedica a funcións de certa relevancia, pode permitirse e adoita tomarse un ano sabático para recapitular, clarificar ideas, replantear obxectivos, e recomezar con forza a súa vida. O de sabático ven de lonxe, xa que os hebreos dedicaban o 7º día da semana (Sabbat) ao descanso, o mesmo que despois de seis de cultivos- deixaban descansar a terra o séptimo ano.\nSempre admirei aos privilexiados profesores, escritores, investigadores\n- que eran quen de adoptar tan drástica decisión, pola miña imposibilidade de abdicar durante un ano tanto do traballo como da conseguinte compensación económica garante da subsistencia. E tiven que agardar á xubilación para entrar nun período sabático-laboral, no que xa levo oito anos, sendo este último o que mellor acredita o seu carácter.\nSe nun ano normal veño participando nun cento de actividades culturais, este agobiante 2020 resulta ser forzosamente sabático porque desde mediados de marzo ata o momento de aparecer este artigo levo participado en só dous actos, reducidos, controlados, e confeso que se por momentos sinto nostalxia dos tempos normais, teño entrado nunha especial situación de atonía na que o descanso non pide máis que seguir pechado.\nO ano sabático está ben cando é voluntario, desexado, impulsado pola necesidade de mellora ou reafirmación. Pero este período sabático forzoso, pechado, retrógrado e cego, é malo en sí mesmo e corremos o perigo de deixarnos ir se non nos repoñemos interiormente, espiritualmente, para que agredidos como estamos- nos sintamos máis fortes cando poidamos saír desde sábado mortal.


A Xunta distribuirá 15.000 ultraportátiles nos centros educativos que empregan o libro dixital\nA Axencia para a Modernización Tecnolóxica de Galicia (Amtega) en colaboración coa Consellería de Cultura, Educación e Ordenación Universitaria, iniciaron a pasada semana a renovación do equipamento nos centros adheridos a iniciativa E-Dixgal do Proxecto Abalar. En total, completouse a entrega de 1.200 ultraportátiles nunha vintena de centros que empregan o libro dixital. A distribución de equipos continuará, de xeito progresivo, ata finais de xaneiro, cando se completará a entrega de máis de 13.000 ultraportátiles para o alumnado e 2.000 portátiles para o profesorado, cos que se renovará o...\nAccede aos servizos dixitais da Xunta a través do seu portal web\nA Xunta de Galicia ofrece un amplo abano de servizos relacionados coa Administración Dixital para facilitar á cidadanía, entre outras cuestións, a realización e xestión de trámites coa Administración pública, sen necesidade de estar pendente de horarios nin ter que agardar colas. Estes servizos, dispoñibles as 24 horas do día, poden atoparse no portal web da Xunta: https://www.xunta.gal/eservizos. Cómpre salientar os servizos de "sede electrónica" e "Notifical.gal", que permiten realizar xestións e recibir notificacións da administración, respectivamente. Ademais, a Xunta conta con 28...\nDispoñible unha nova canle de axuda para usar os principais servizos de Administración electrónica\nO portal da Xunta vén de activar o soporte técnico eServizos para axudar aos cidadáns nas súas xestións online a través da sede electrónica e no uso de Chave 365, notifica.gal e a sala de sinaturas. Está dispoñible a través do espazo eServizos de xunta.gal (https://www.xunta.gal/eservizos) e ofrece asistencia en liña, guiando ao usuario en función das súas dúbidas; manuais de axudas e respostas a preguntas frecuentes, así como avisos en caso de interrupción destes catro servizos da Administración electrónica. Con este nova canle de axuda online búscase facilitar o uso destes servizos dixitais...\nÁbrese unha consulta pública ao mercado para estender o modelo de teleasistencia avanzada no fogar\nA Xunta abriu unha convocatoria de consultas preliminares ao mercado para definir os servizos e solucións que permitan estender a teleasistencia avanzada no fogar na Comunidade. A Administración autonómica aposta por un modelo de Fogar Dixital Sociosanitario, que a través dunha única plataforma tecnolóxica permita a prestación tanto de servizos sanitarios como sociais no domicilio dos usuarios. Búscase a evolución da teleasistencia social actual, baseada no botón de alarma ante unha incidencia, a un modelo que permita identificar situacións de risco no fogar de forma automática e comunicalas...\nActualizado o tradutor Gaio con novo vocabulario dos eidos administrativo e xurídico\nA Xunta actualizou o servizo de tradución Gaio, que incorpora tres vocabularios personalizados diferentes: o xeral, o administrativo con nomenclatura das administracións galegas e nomes propios de lugares e persoas, e o xurídico con terminoloxía propia do campo xudicial e lexislativo. É unha das novidades da nova versión deste portal, que posibilita a tradución directa e inversa de textos e de webs en galego, castelán, portugués, inglés, francés e catalán. Xunto coa incorporación de vocabulario específico, renovouse o deseño e mellorouse e simplificouse o funcionamento do tradutor, que agora...\nA edición galega da maior feira de inventores do mundo celebrarase na Cidade da Cultura\nOs vindeiros 24, 25 e 26 de novembro a Cidade da Cultura acollerá a terceira edición da maior feira de inventores a nivel mundial na súa edición galega, a Galicia Maker Faire. Esta edición suporá a consolidación do evento como o máis importante neste eido a nivel estatal, tanto por cantidade de makers expoñendo os seus traballos así como en número de asistentes. O evento galego gaña tamén pulo a nivel europeo, pois está entre os cinco con maior número de visitantes, preto de grandes cidades como Roma ou París. Nas pasadas edicións, 2015 e 2016, máis de 24.000 asistentes e 300 makers...\nXa se coñece o gañador do Premio ao Mellor Proxecto Universitario con Licenza Libre\nO pasado venres 27, publicábase o fallo do premio da X edición do Premio ao mellor Proxecto Universitario con Licenza Libre convocado pola Axencia para a Modernización Tecnolóxica de Galicia (Amtega) coa colaboración da Oficina de Software Libre do CIXUG. O primeiro premio recaeu en Pablo Grela Palleiro, da Universidade de A Coruña polo proxecto Radiocom consistente nunha aplicación móbil para unha radio comunitaria que permite escoitar podcast, streaming, ver a programación da semana, reportar incidencias, solicitar recursos e poder acceder de maneira áxil aos programas. Este recoñecemento...


Que fago se o meu fillo ten síntomas de covid-19? Os pediatras piden calma | Noticias de Galicia | CRTVG\nPublicado o 06/10/2020 15:30\nOs pediatras fan un chamamento á tranquilidade tras o aluvión de chamadas recibidas nas primeiras semanas do curso por posibles casos de coronavirus. Din que na maior parte das ocasións se trata de doenzas ordinarias coa mesma incidencia ca outros anos.\nA febre ou os virus son habituais nos nenos, sobre todo coa chegada do frío e o regreso ás aulas. A cuestión este ano é descartar que se trate de coronavirus, e para iso o primeiro é deixar o neno na casa e observar.\nSonia Arias Álvarez, pediatra do centro de saúde de Arzúa: "Ese neno non debe ir á escola, hai que facerlle unha observación domiciliaria e se os síntomas se complican con febre, febrícula de máis de 37.5, moita tose ou dificultade para respirar entón desde logo que se teñen que poñer en contacto co seu centro médico".\nEn función da idade, do historial e dos síntomas do neno, o pediatra encargarase de valorar se é necesario encargar unha PCR. Malia todo, piden tranquilidade porque a incidencia e a letalidade do virus entre os nenos é baixa.\nSonia Arias Álvarez recorda que o 99% dos nenos pasan a enfermidade de xeito leve ou asintomático.\n"O coronavirus non é a doenza que máis preocupa aos pediatras", di.\nA vacinación dos nenos contra a gripe podería evitar parte da confusión. Pero vanse priorizar os grupos de risco ante un posible desabastecemento.\n"Corremos o risco de quedar sen vacinas da gripe, así que as recomendacións seguirán sendo as mesmas de temporadas anteriores, vacinar nenos con enfermidades crónicas e grupos de risco", alerta a doutora Arias.\nNo lado positivo, os pediatras destacan que o lavado de mans e a máscara están a diminuír a incidencia doutras doenzas contaxiosas.


...Do mar e a noite - Prefacio\nSentado ó pé do cruceiro que hai no centro da Praza das Bárbaras da cidade vella da Coruña, respirando o silencio e a quietude de espacio e tempo que hai neste lugar, observo o edificio sinxelo, misterioso e atractivo do convento, recortado contra o ceo hoxe pintado de prata, que cobre toda a cidade vella da Coruña.\nDistraio o pensamento observando a estraña presencia, co seu voo maxestoso, dunha grande ave, un mascato, poboando o ceo coa súa danza de voo harmónico sobre o convento.\nNon é habitual ver mascatos sobrevoando unha cidade, aínda que ela viva entregada ó mar. Sen embargo este mascato é unha presencia á que están habituados todos os camiñantes que teñen por costume pasar pola Praza das Bárbaras ou polos seus arredores a algunha hora do día.\nOs mascatos son aves mariñas que viven nos acantilados máis abruptos sobre o mar. A maior parte da súa existencia pásana no ceo, son capaces de estar días enteiros sen pousar en terra, voando e planeando sobre as augas. Gustan de chegar ata mar aberto, moi lonxe da costa, pero é moi infrecuente que penetren cara á terra firme. Sen embargo, sobre o ceo do convento das Bárbaras, voa sempre un mascato.\nEste mascato vive no propio convento, alí dorme nas noites sobre o tellado, ou dentro, no propio faiado. As monxas ábrenlle a fiestra para que entre cando a noite é tomentosa. Tamén as monxas de Santa Bárbara dan de comer a grande ave e lle dan cariño cando notan melancolía na súa mirada.\nQuero facerlles partícipes dun secreto, o motivo do porqué o solemne rei das aves mariñas habita no convento das monxas clarisas de Santa Bárbara, e non nalgún acantilado sobre o mar atlántico, como sería o esperado.\nÉ unha historia na que ten moito que ver o silencioso rumor do mar e a noite, e que comezou hai moitos séculos, demasiados séculos...\nDO MAR E A NOITE


mandar /verbos/mandar.html verbo transitivo1 Dicirlle a alguén que faga [algo]. Mandounos que o sacásemos de alí. Tamén absoluto Deixa de mandar e fai ti as cousas. SINÓNIMO ordenar2 Ter autoridade ou a máxima autoridade sobre [un grupo ou un individuo]. O capitán manda unha compañía de soldados. Tamén absoluto Quen manda aquí?3 Pór os medios necesarios para que [unha cousa ou unha persoa] vaia desde un lugar a outro. Mandou unha carta por correo. Nos veráns manda os nenos de vacacións á costa. SINÓNIMO enviar4 Lanzar [un obxecto] contra algo ou alguén. Mandou o balón ás bancadas. CONFRÓNTESE ceibar5 Darlle [un golpe] a alguén con algunha parte do corpo. Mandoulle un lapote por andar a roubarlle nas mazás.6 Ofrecer [unha cantidade de diñeiro] nun trato. Mandoulle trinta euros polo cabrito, pero o dono non aceptou.


Por Ramón Torrado | Ribeira | 30/06/2016\nVexamos algunhas lembranzas. Pouco antes de partir en 1977 para unirme aos pais na emigración en New Jersey acórdome da felicidade que representaba ver a televisión en familia, cos meus tíos, meus primos, miña irmá e miña avoa fronte a un rectángulo máxico de cristal. Daquela, unha das voces máis coñecidas era a de Félix Rodríguez de la Fuente (fonte feliz). Asombraba que puxera tanta emoción na súa voz para falar dos campos e montes, dos lobos, das aves, ou dun animal minúsculo e gracioso de aspecto e de nome: un roedor chamado leirón careto.\nNo programa "El hombre y la tierra" dedicado a esta criatura que en tamaño está entre un rato e unha rata o amigo Félix (que faleceu en 1980 en Shaktoolik, Alaska cando só tiña 52 anos) conta que se dedicaron dous anos para conseguir as imaxes da vida da nai leirona e os fillos no interior dun tronco. O vídeo está en YouTube e tamén na páxina da Radio Televisión Española e nel hai por certo nunha secuencia un deses paralelismos que cos anos se encontran nas artes: cando unha culebra (un dos múltiples depredadores que ameazan aos infensivos leiróns) entra na guarida dos protagonistas, móvese como a extensión metálica alieníxena que ataca a Tom Cruise e a Tim Robbins na película "A guerra dos mundos". Vería Steven Spielberg este documental español?\nOutra serie desa época dos anos setenta que ilusionaba co seu sereno entusiasmo era "Los ríos" de 1975. Aprendíase a amar a paisaxe que nos rodea, á xente e á natureza que sustenta unha parte fundamental das nosas almas en movemento.\nVeñen á memoria outros exemplos entrañables de entusiasmo: o divulgador científico Carl Sagan e "Cosmos", o cociñeiro Jamie Oliver, o divulgador da ópera Ramón Gener, e os Beatles! Hai un momento delicioso dun concerto dos de Liverpool: vese no vídeo presente en YouTube como en 1965, tocando en Blackpool, Paul McCartney amablemente presenta o tema "Ticket To Ride" e - en contraste coa excelente sintaxe e a riqueza do vocabulario de Félix - cos nervios Paul trabúcase e di "our record before". Ó seu lado, John Lennon - que ó parecer era encantador cando estaba de boas - búrlase con cariño da excitación do seu compañeiro repetindo esas palabras. Diante deles, centos de mozas e mozos berran e contemplan incrédulos en extase o triunfo do talento e do carisma.\nTamén se nota ese fulgor en moitos dos mellores ensinantes, estudantes e conferenciantes. En tódolos traballos e en tódalas ocupacións - sempre que o fondo e os obxectivos sexan positivos e nobres - agradécese ese extra de motivación e entrega.\nNon hai, pois, que durmirse coma un leirón. Xa advertía hai uns días Manuel Rivas sobre os perigos da indiferencia. A vida, imprevisible, non é moi longa, e por iso convén dar importancia a cada día. Que os teléfonos móbiles e internet non nos separen dos demais e do entorno, da natureza. Que interactuemos por un mundo mellor, máis xusto e digno. Que os nenos gocen dos seus dereitos á inocencia e á felicidade. Que saibamos todos ter entusiasmo e paixón!.


Pharum Brigantium: O parque de Santa Margarida nos anos '50 do século XX\nO parque de Santa Margarida nos anos '50 do século XX\nO Parque de Santa Margarita é un parque situado no centro xeográfico da ciudade da Coruña e a súa inauguración oficial tivo lugar o 15 de xullo de 1977 sendo alcalde José Manuel Liaño Flores.\nFoi até hai poucos anos o maior en superficie da Coruña, con 51 723 m². Arrodeado de cidade por todas partes garda aínda o recendo do vello monte: piñeiros e eucaliptos, e outras tradicións populares coma da romaría de Santa Margarida (celebrada o último fin de semana de agosto).\nA lomba elévase até uns 61 metros sobre o nivel do mar onde antano existían muíños de vento, dos que aínda quedan restos, estando un deles arrodeado por un estanque para aves acuáticas. Rehabilitouse un antigo palacete construído nos anos 40 que acolle desde 1985 o elemento más significativo do parque e pioneiro na historia dos museos interactivos: a Casa das Ciencias, ademáis pódese visitar a Fonte da Bola, o primeiro dos módulos exteriores deste museo. Trátase dunha peza maciza de granito orbicular coñecida como estrutura rapakivi, de forma perfectamente esférica e unha masa aproximada de 1 500 kg que se pode mover exercendo moi pouca forza.\nÉ importante a masa arbórea na que se inclúen preto de 70 especies orixinarias de distintos continentes. Destaca a presencia do abeto español ou pinsapo, a mimosa, o carballo, a árbore do ceo, o cefalotaxo, o magnolio, o teixo, así como diversas especies de alciprestes, ulmeiros, tuias ou cimbros. O espazo verde é frecuentado por diversas especies de aves como dúas especies de pícidos (pop. petos), outras dúas de melros, o pimpín común, el ferreiriño bacachís ou azul, o xílgaro, o ferreirinño abelleiro, a pega e o gabeador.\nO parque conta ademáis do pequeno estanque para aves acuáticas, zona de xogos infantís e edificio de servizos, zona de xogo de petanca e chave e un anfiteatro ao aire libre. Sen deixar de citar a construción excavada e integrada nunha esquina do recinto: o Palacio da Ópera. Ao seu carón a grande fervenza artificial sobre o muro de pedra deixado pola canteira é outro dos sinais de identidade do parque.\nEn canto a motivos ornamentais destacan as referencias tradicionais como varios cruceiros e hórreos. En especial o hórreo de estilo fisterrán de sólida arquitectura íntegramente ensamblado en pedra, agás a porta, doazón particular, datado segundo a inscrición no século XVI.\nMerecen unha mención o monumento á Terceira Idade, fundida por X. Piñeiro e o mural de pintura-escultura de Leopoldo Nóvoa na Avenida de Arteixo. Por este último acceso con fermosa ferraxe encontraremos o busto de Joaquín Costa, político rexeneracionista do século XIX co que noutro se lle deu nome institucional ao parque. Esta subida até a Casa das Ciencias é unha das zonas de maior nivel de axardinamento y concorrencia de público para paseo e uso das mesas.\nFontes: Concello da Coruña, Concellaría de Turismo da Coruña, Wikipedia (en español).\nEtiquetas: 195..., Barrio do Ensanche, III Catálogo de postais


O Taboleiro de Fillos de Galicia • Un edil zamorano propón non subvencionar os nenos con nomes galegos, vascos ou c\nUn edil zamorano propón non subvencionar os nenos con nomes galegos, vascos ou c\nEnviado: segunda, 12 abr 2010, 13:31\nA proposta só foi apoiada polo seu autor, que pretendía vincular as axudas á natalidade e adopción á castelanidade dos nomes das crianzas.\nUn concelleiro do PSOE no municipio zamorano de Muelas del Pan propuxo que se lles retirasen as axudas locais ás familias que lles puxesen aos seus fillos e fillas nomes vascos, cataláns, galegos, anglosaxóns ou calquera outro e que esas subvencións se vinculasen ao fomento do castelanismo. Porén, a proposta de Fermín Faúndez Bollo colidiu co voto en contra do PP e dun dos seus compañeiros de partido, mentres que o outro socialista, membro da executiva provincial, optou pola abstención.\nA proposta de Faúndez era modificar a ordenanza reguladora das prestacións económicas ao nacemento ou adopción para que só teñan dereito á mesma os nenos que teñan nomes casteláns. As axudas, que benefician as crianzas dos catro núcleos de poboación do concello, implantáronse na anterior lexislatura coa intención de fomentar a natalidade e o asentamento da poboación nova, segundo recolle La Opinión de Zamora.\nEnviado: segunda, 12 abr 2010, 13:40\nEn que mente enferma cabe semellante proposta?\nEnviado: quarta, 14 abr 2010, 08:16\nNeste país hai moto fillo de mala nai, con perdón da súa santa nai pero esta personaxe non a merece. Algúns pensa que aínda estamos con Franco no poder. Quizais a culpa de todo isto teno a \_"transición”, imposta polos mesmos que tiñan daquela a tixola polo rabo, cando pasamos de unha ditadura a unha democracia sen pedir as explicacións precisas e facendo táboa rasa entre ditadores e demócratas. Así nos luce o pelo e estes ditadores agochados na democracia atrévense con isto e con outras cousas moito máis serias axudados por un partido como o PP que vive e medra moi ben entra as dúas augas da indefinición sobre a ditadura. As veces este estado que se me antolla máis franquista que antes e algúns xa no gardan nin as aparencias e fanse máis valentes ó ver como o mesmo Tribunal Supremo intenta xulgar a un xuíz como Garzón, e non é santo da miña devoción, por querer sacar á luz aos crimes do franquismo.\nVolvendo ó referido concelleiro, que pensa do seu nome (Fermín) de orixe navarro, estará todo ofendido cos seus pais por pórlle semellante nome tan pouca castelán.


última actualización: Maio. 26 2018 | 2 min ler\nTodos sabemos o quão bo o sexo pode sentir, pero sabia que o sexo é realmente saudable para ti?\nSexo axuda a manter o seu sistema inmunitario funcionando correctamente. Persoas que fan sexo frecuente realmente teñen niveis máis elevados de anticorpos que defenden o organismo contra xermes, virus, e outros intrusos. Claro, tamén é recomendable que permanecer activo, comer saudable, e durman o suficiente para asegurarse de que o seu sistema inmunitario está feliz.\nSexo aumenta a libido. Ter relacións sexuais non só pode facelo mellor, pero vai mellorar a súa libido. Para as mulleres, ter relacións sexuais aumenta a lubricación vaxinal, fluxo de sangue, e elasticidade, todos facendo sexo sentirse mellor, creando un desexo máis intenso.\nSexo reduce a presión arterial. Hai investigacións que suxiren que hai unha conexión entre sexo e presión arterial máis baixa. Sexo tamén reduce o risco de ataque cardíaco. Ademais de ser unha excelente forma de manter a súa frecuencia cardíaca, sexo tamén axuda a manter os niveis de estróxenos e testosterona en equilibrio.\nVen conta como exercicio. Mentres tanto non pode substituír o seu adestramento cardio típico, definitivamente axuda. Tipicamente, sexo queima uns cinco calorías por minuto, ademais de esbarrar-se a súa frecuencia cardíaca e usando varios músculos.\nO sexo pode diminuír a dor. Se está loitando contra unha enxaqueca ou dores, en vez de coller a aspirina, probar un orgasmo. Durante un orgasmo, unha hormona é liberado que axuda a aumentar a súa tolerancia á dor. Mesmo estimulación sen un orgasmo pode axudar a reducir a dor.\nSexo pode reducir posibilidades masculinas en cancro de próstata. Un estudo recente feito polo Journal of the American Medical Association afirma que os homes que ejaculou frecuentemente (finalmente 21 veces por mes) son menos propensos a ter cancro de próstata.\nSexo mellora o sono. As persoas tenden a adormecer rapidamente tras o sexo, especialmente se hai un orgasmo parte. Despois dun orgasmo, unha hormona prolactina é liberado o que é propicio para os sentimentos de somnolencia e relaxación.\nFinalmente, sexo axuda a aliviar o estrés. Estar preto, física e emocionalmente, para o seu compañeiro pode calmar, aflición, e menor ansiedade. Abrazos tocar e pode liberar un naturais “sentirse ben hormona” mentres que a excitación sexual amplifica o sistema de pracer e recompensa pola liberación dunha sustancia química do cerebro. Sexo e intimidade física e emocional tamén pode aumentar a autoestima e felicidade.\nComo verás, o sexo non só levará a unha vida feliz, pero un saudable tamén.\nLembro a primeira vez que me namorei. E eu creo que a verdade probablemente…


Galiciaé / EuropaPress 07 Marzo 2018 13:07 h.\nIngresa no Goberno o actual vicepresidente do Banco Europeo de Investimentos e expresidente do Ico\nO presidente do Goberno, Mariano Rajoy, elixiu este xoves ao vicepresidente do Banco Europeo de Investimentos (BEI), Román Escolano, como novo ministro de Economía en substitución de Luis de Guindos.\nRomán Escolano incorporarase o vindeiro venres día 9 de marzo á reunión do Consello de Ministros.\nEscolano tomou posesión en setembro de 2014 do seu cargo como vicepresidente e membro do Comité de Dirección do Banco Europeo de Investimentos (BEI), en substitución da exministra socialista Magdalena Álvarez, que dimitiu despois da súa imputación definitiva no caso dos Ere irregulares en Andalucía.\nAta entón, Escolano desempeñaba o cargo de presidente do Instituto de Crédito Oficial (Ico) tras o seu nomeamento en xaneiro de 2012, procedente de BBVA, onde era director de relacións institucionais.\nDesde 2000 ata 2004 foi director do departamento de Economía do Gabinete de José María Aznar. Previamente foi asesor do secretario de Estado para as Comunidades Europeas, conselleiro da Oficina Comercial da Embaixada de España en Tailandia e Asesor do Ministro de Traballo e Asuntos Sociais.\nAdemais, foi membro dos consellos de administración de Correo, Feve e do Icex. O novo ministro é economista e pertence ao Corpo de Técnicos Comerciais e Economistas do Estado, co número uno da súa promoción.\nÉ licenciado en Ciencias Económicas e Empresariais pola Universidade Autónoma de Madrid e realizou un programa de alta dirección de empresas do Iese.


Arte marcial - Wikipedia, a enciclopedia libre\n(Redirixido desde "Artes Marciais")\nUnha arte marcial é un conxunto de técnicas, filosofías e tradicións de combate cuxo obxectivo é someter ou defenderse mediante a técnica. Cada arte marcial é herdeira dunha determinada tradición e constitúe un todo coherente en que as técnicas son debidamente encadradas por conceptos filosóficos e por rituais tradicionais. Os diferentes estilos e escolas de artes marciais exclúen o emprego de armas de fogo e outro armamento moderno. En cada especialidade ou loita, temos a graduación en niveis de acordo coa evolución do practicante tanto no campo práctico (técnicas) como tamén no filosófico. Case sempre por medio de "cinto" ou "cordóns" con cores variadas, podemos ter a referencia do estadio do discípulo/alumno.\nNa actualidade as artes marciais practícanse por diferentes razóns, que inclúen a saúde, a protección persoal, o desenvolvemento persoal, a disciplina mental e a forxa de carácter. Ademais, posto que o significado estrito é o de "artes militares", aplícase por extensión a todo tipo de forma de loita corpo a corpo e ás artes militares históricas. Por esta asociación coa loita e coas armas, inclúe coñecementos relativos a sistemas que tradicionalmente se consideraron modalidades deportivas (por exemplo, o boxeo, a esgrima, o tiro con arco e a loita libre).\n1.1.1 Exipto, Grecia, África e Roma\n1.1.2 China, Corea e Xapón\n2 Artes marciais orientais\n2.1 Artes marciais chinesas\n2.2 Artes marciais xaponesas/tai/coreanas\n3 Artes marciais occidentais\nA historia dos sistemas de loita remóntase á antigüidade. Porén, non ata o século XIX cando xorde o concepto moderno de artes marciais. A orixe do concepto de artes marciais está relacionado coa irrupción da idade moderna en extremo oriente no século XIX. Este fenómeno supuxo a transformación das estruturas sociais feudais, o emprego das armas de fogo que facían perder vixencia ás formas tradicionais de loita. O nome marcial, provén de Marte, o deus da guerra romano. As artes marciais orientais, nalgúns casos, practicábanse en círculos pechados ou eran distintivas dunha elite relacionada coa milicia e a nobreza, como foi o caso dos guerreiros samurai, e o seu contido ía moito máis aló do que constituía o adestramento das tropas. Na China de finais do século XIX víase ás artes marciais e ós seus practicantes con desprezo, debido ó auxe do confucianismo. Cando as artes militares tradicionais perderon o seu lugar crucial no dominio da sociedade e a defensa do país, transformáronse nunha opción para o desenvolvemento da nación co obxecto de mellorar física e espiritualmente á poboación. Na actualidade as artes marciais tradicionais orientais aínda inclúen a práctica dun código ético preciso que ten as súas raíces no confucianismo chinés, o xintoísmo xaponés e a espiritualidade do budismo zen (chan 禪). Ademais, algunhas artes marciais, como o tai chi chuan, son unha práctica para mellorar a saúde física e mental.\nExipto, Grecia, África e RomaEditar\nPancracio, un dos loitadores ataca os ollos do opoñente, mentres o xuíz se prepara a amoestar ó infractor.\nNon existen documentos que axuden a situar con exactitude cando se orixinaron as artes marciais debido ó longo proceso que require o desenvolvemento dunha técnica ou escola. Porén, pódese dicir que o método de combate máis antigo del que se ten coñecemento en diferentes civilizacións é a loita tradicional. Nas tumbas de Beni Hassan atópanse pinturas que datan do século XXI a. C. Nelas vense loitadores practicando toda unha serie de movementos como lanzamentos e submisións. Os loitadores de Nubia (África) eran tidos en alta estima pola súa habilidade. Nas tumbas exipcias de Amarna, que datan do século XIV a. C., aparecen pinturas que amosan loitadores exipcios practicando a pelexa con bastóns curtos, facendo uso de proteccións nos antebrazos. En murais de arte de Mesopotamia aparecen imaxes de persoas practicando a loita.\nOs guerreiros zulús do sur do continente africano crearon tácticas e técnicas para a pelexa con armas como o garrote, a lanza e o escudo. O guerreiro Shaka Zulu (1787-1828) foi quen revolucionou as técnicas de guerra en masa coa adición do assagai (lanza para apuñalar, cun mango máis curto), así como o xeito no que adestrou ó seu exército e as tácticas utilizadas contra outras tribos africanas e posteriormente contra os ingleses.\nGladiadores no mosaico de Zilten. Século II, Libia.\nEn Grecia practicábanse tres tipos de sistemas de combate que non só eran parte dos xogos de Olimpia senón tamén servían como métodos para manter o estado físico dos seus cidadáns e preparalos para a guerra. O boxeo, a loita e o pancracio. Todos estes eran métodos de combate. En diferentes expresións artísticas gregas obsérvanse todo tipo de técnicas de pelexa, inclusive o uso de técnicas "ilegais" como ataques ós ollos e trabadelas. En Esparta motivouse a práctica marcial dende unha idade temperá.\nNa Roma antiga era frecuente a loita e a práctica con armas, sobre todo para os espectáculos como os combates de gladiadores no Coliseo Romano, entre outros. Estes guerreiros eran escravos que debían ser eficientes no uso dun gran número de armas, así como en combate a man. Dous tipos de gladiadores famosos son o tracio e o retiarius.\nChina, Corea e XapónEditar\nTéñense referencias sobre as artes marciais chinesas no século XXII a. C., aínda que non se ten certeza sobre a súa antigüidade real. A razón das artes marciais foi o desenvolvemento de métodos de defensa e ataque en enfrontamentos de tipo físico, preponderando o uso do corpo, puños, mans, cóbados, xeonllos etc., coa súa máxima expresión nos conflitos bélicos. A asociación con métodos e filosofías relixiosas en países como a China, orixinouse a finais da Dinastía Ming, debido á aparición das armas de fogo, o que causou que as técnicas do uso de armas brancas, así como a pelexa con armas, comenzaran a esmorecer.\nÉ durante a fin da dinastía Ming e durante a dinastía Qin cando as artes marciais chinesas comezan a verse como métodos para mellorar a saúde, combinándose coas prácticas taoístas (daoyin) así como a crenza de métodos para acadar a iluminación.\nA historia da evolución das artes marciais no Xapón é escasa, e os rexistros máis antigos proveñen de fontes chinesas. Na Historia do reinado de Wei (Weizhi) do ano 297  menciónanse a centos de poboacións que viven en paz nas illas xaponesas. Na Historia de Han (Hou Hanshu), fálase dun período de gran inestabilidade e guerra.\nA referencia máis antiga acerca da práctica de sumo, podería encontrarse no ano -20, pero a primeira mención como arte marcial rexistrouse no ano 720 no Nihon soki'. Durante a metade do século XVI, piratas xaponeses atacaron as costas do leste da China, e as técnicas de sabre a dúas mans e a habilidade do tiro con arco demostran o seu alto desenvolvemento técnico. Durante a dinastía Ming, os piratas xaponeses atacan as costas do este da China, os métodos de uso do sabre sementan o terror nas poboacións chinesas. Os métodos deseñados por Qi Jiguang foron introducidos no Xapón e estes aparecen publicados no Heiho hidensho (okugisho), un libro de estratexia escrito por Yamamoto Kanasuke no século XVI. Durante a conquista da China por parte dos manchús, moitos emigrantes viaxaron ao Xapón; entre eles Chen Yuanyun (1587 a 1671) ou Chen Gempin en xaponés. De acordo á estela Kempo Kito-ryu (1779) localizada nos precintos da capela Atago (en Toquio) lese “A instrución en kempo comezou co emigrante Chen Yuanyun”. no século XIX modifícanse os sistemas de jiu jitsu, dando lugar ó judo de Jigorō Kanō (1860 a 1938), o aikidō de Morihei Ueshiba (1883 a 1969). Po outra banda, as técnicas de Okinawa son organizadas dando paso á creación do karate por Gichin Funakoshi (1868 a 1957).\nEscena do libro Muye Dobo Tongji.\nNa península coreana a evidencia máis antiga de práctica marcial aparece en tumbas preto da fronteira nordeste da China baixo o reino de Koguryo (-27 a 668), a cal caeu baixo o control militar chinés entre o -108 e o 313. Nestes frescos vense escenas de loita (jueli en chinés ou kajko en coreano). O rei Sunjo (1567 a 1608) ordena ós seus oficiais o estudo do libro escrito polo xeneral chinés Qi Jiguang, e a preparación dun libro similar copiando os métodos dos soldados da dinastía Ming. O rei Jungjo (1776 a 1800) ordena expandir o manual usado polo exército, para incluír as técnicas de combate dos xaponeses. Este libro titúlase Muye Dobo Tongji (manual ilustrado de artes marciais). Na introdución deste libro o rei Jungjo escribe que o único sistema de combate oficial dende o reinado do rei Kwanhaekun (1608 a 1623) era a práctica do tiro con arco. Os sistemas de combate coreano como o tang soo do (man da dinastía Tang), hwa rang do, taekkyon, neikung, kumdo, kuk sool won etc. afirman ser totalmente coreanos e con centos de anos de antigüidade.\nArtes marciais orientaisEditar\nArtes marciais chinesasEditar\nKung fu (Gongfu)\nHsing-I Chuan (Xingyiquan)\nArtes marciais xaponesas/tai/coreanasEditar\nArtes marciais occidentaisEditar\nDan (artes marciais)\n↑ R. W. Patterson: «Bushido’s role in the growth of pre-World War II japanese nacionalism», en el Journal of Asian Martial Arts, vol. 17, n.º 3, 2008\n↑ B. D. Victoria: Zen at war, 2006\n↑ D. Graff y R. Higham: A military history of China, 2002.\n↑ T. A. Green: Martial arts of the world.\n↑ K. A. C. Gewu: Spring and autumn of chinese martial arts, 5000 year, 1995.\n↑ W. Acevedo, M. Cheung, y B. Hood: «A lifetime dedicated to the martial traditions. An interview with professor Ma Mingda», en el Kung Fu Taichi Magazine, 2008.\n↑ M. Shahar: The shaolin monastery, history, religión and the martial arts, 2008.\n↑ Mikiso Hane: Breve historia de Japón\n↑ R. Ron: Martial arts of the world.\n↑ S. Henning: Martial arts of the world.\nWikimedia Commons ten máis contidos multimedia na categoría: Arte marcial\nTraído desde "https://gl.wikipedia.org/w/index.php?title=Arte_marcial&oldid=5480820"\nÚltima edición o 7 de xuño de 2020 ás 09:37\nA última edición desta páxina foi o 7 de xuño de 2020 ás 09:37.


O Courel: homenaxe a Uxío Novoneyra | ::Axenda cultural AELG::\nO Courel: homenaxe a Uxío Novoneyra\nDomingo, 9 de maio de 2010. PROGRAMA:\n-11 h. Camiñada desde a Ferrería con destino a Parada (lugar natal de Uxío Novoneyra) en que se fará un percorrido de 3 quilómetros de encosta. Calculamos chegar sobre as 13 h. Durante esta camiñada faranse paradas para recitar poemas de Novoneyra que as persoas que o desexen poderán escoller os poemas preferidos de Novoneyra e recitalos, entre outras actuacións. Este itinerario farase a pé. Os autos ficarán na Ferrería, dado que Parada non ten capacidade para estacionar mais de dez coches que son os dos veciños. Por tanto pedimos que se estimen as recomendacións que faga Protección Civil do Courel que estará na Ferrería para organizar os estacionamentos.\n-13 h. Comezo do acto de homenaxe, xunto a casa natal do poeta, que consistirá en evocar a Uxío Novoneyra e ao seu espazo natural que é o Courel. Os participantes que desexen falar neste acto deben manifestalo, con urxencia, a seguinte dirección: uxionovoneyraarrobagmail.com\nCo fin de distribuír os tempos en función das persoas que desexen evocar a persoa e a obra de Uxío Novoneyra, exclusivamente. Neste acto intervirán músicos e cantautores entre outros aportacións que faga o público neste aspecto. Para este acto central, reiteramos, debemos contar previamente cunha nómina de solicitantes para as palestras. Para o recital itinerante, desde a Ferrería até Parada, non existirá ningunha nómina de intervintes.\n-Dadas As condicións tan especiais do Courel en varias materias, unha delas son os dous acesos principais, un por Pedrafita do Cebreiro e outra por Quiroga. Moita atención polo estado das estradas e, sobre todo, para os que non coñecen o Courel. Na Ferrería deben estar atentos as indicacións que nos dea Protección Civil en cada momento, tanto no estacionamento como no lugar de concentración que, como dixemos, a hora de partida será ás 11 h.\n-Tamén recomendamos que as persoas leven na súa mochila comida e bebida, dado que en Parada non hai bares nin posibilidade algunha de adquirir alimentos. Por outra banda, a infraestrutura hostaleira no Courel son mínimas e están dispersadas por diversos núcleos de poboación. Para unha maior información entren en contacto coas páxinas web relacionadas coa hostalería e restauración de Folgoso do Courel.\n-Os que decidan comer de campo en Parada, despois do acto, Poderán facelo nos soutos que rodean a casa de Novoneyra, con fermosas paisaxes. Os que tomen esta decisión non deben acender lume, por tratarse dunha zona sumamente sensíbel aos incendios. Tamén deben recoller o lixo que xere cada un.\nEsta entrada foi publicada en Homenaxes, Poesía e etiquetada Uxío Novoneyra por asociacionescritoras-es. Marca a ligazón permanente.


A Arxentina está xa nos cuartos de final da Copa América tras derrotar O Paraguai; O Uruguai e Chile empatan a 1 | Noticias de Galicia | CRTVG\nPublicado o 22/06/2021 20:34\nArxentina avanza con paso firme pero sen alardes na Copa América. A sempre correúda Paraguai duroulle algo menos de dez minutos, os que tardou Di María en atopar o Papu Gómez só na área charrúa. "Merecemos a vitoria, buscámola durante todo o partido, tivemos moitas ocasións, só puidemos converter unha pero coido que fixemos un partido espectacular", sinalou o xogador do París Saint Germain.\nDende o lado paraguaio Berizzo, o seleccionador, tamén ofreceu a súa versión do gol: "Pola dereita sobre todo, Di María co seu lateral tiveron tempo dabondo para elixiren o pase; el creou unha situación máis de media distancia, atopou a Gómez e marcáronnos".\nArxentina está xa nos cuartos de final, é líder e segue imbatida. Scaloni fixo unha rotación masiva da que excluíu, como non, a Messi, e así o explicou: "A realidade é que el vén xogando todos os partidos e é moi difícil non contar con el, sinceramente; mesmo canso, segue a marcar as diferenzas".\nO Chile-Uruguai presentábase como un duelo entre Suárez e Vidal, dous guerreiros que se despediron lembrando as patadas que se deron. Logo da polémica que rodeou a selección de Martín Lasarte pola entrada de seis mulleres e un barbeiro no hotel de concentración, quixeron reivindicarse e adiantáronse no tanteador ante unha selección uruguaia que acumula talento no ataque pero á que sorprendentemente lle custa un mundo marcar. Foi Luis Suárez quen rompeu a seca co gol do empate. "Creamos situacións, temos que estar satisfeitos co xogo do equipo, pero sabemos que tamén hai cousas que mellorar", recoñeceu o dianteiro atlético.


Vieiros: Galiza Hoxe - O creador de Ubuntu amósase disposto a seguir financiando o proxecto\nO creador de Ubuntu amósase disposto a seguir financiando o proxecto\nA versión máis popular de Linux estre este xoves unha nova versión, Intrepid Ibex, con máis compatibilidade con dispositivos.\nRedacción - 18:35 30/10/2008\nTags: Canonical Intrepid Ibex Mark Shuttleworth Ubuntu\nCando acaba de saír a nova versión de Ubuntu, o fundador do proxecto e xefe executivo de Canonical, Mark Shuttleworth, asegurou que está disposto a financiar o sistema operativo cos seus cartos. Ubuntu 8.10, Intrepid Ibex, publicouse este xoves 30 de outubro.\nShuttleworth, multimillonario coñecido por ser o segundo turista espacial, afirmou que non ten medo a gastar o diñeiro por unha boa causa. Fundou Canonical, compañía que lle presta apoio a Ubuntu, no ano 2004, grazas aos cartos que gañou por vender a compañía surafricana de certificados dixitais Thawte a VeriSign en 1999.\nO responsábel de Canonical recoñeceu que a empresa, con máis de 200 empregados, non tivo resultados económicos positivos, pero anunciou que a seguirá a financiar durante os próximos tres ou cinco anos.\nShuttleworth estima que Ubuntu ten arredor de oito millóns de usuarios en todo o mundo. Pero non hai cifras exactas, pois esta variante de Linux non conta cun sistema 'espía' que conte o número de instalacións que se fan.\nA última versión de Ubuntu ten o nome chave de Intrepid Ibex, ou versión 8.10. A distribución, como cada seis meses, chega con novidades e actualizacións. Desta volta destaca a detección automática de máis tarxetas wi-fi ou a inclusión do escritorio KDE4 na distribución irmá, Kubuntu.\nO fundador de Ubuntu aspira a un Linux "máis bonito ca os Mac"\nShuttleworth, na Estación Espacial Internacional


Un total de 1.261 curtas optan a participar na III edición do FIC Vía XIV de Verín, que xa ten cartel ilustrador | FIC Vía XIV\nA imaxe grafica do vindeiro Festival foi creada por Aurora López Pérez, natural de Albarellos de Monterrei\nVerín, 13 de outubro de 2018.- Un total de 1.261 curtas procedentes de 55 países dos cinco continentes optan a participar na III edición do FIC Vía XIV, que se celebrará en Verín entre o 1 e o 9 decembro. O prazo de presentación dos traballos expirou o pasado xoves, día 11, e nos próximos días o equipo organizador do Festival encargarase de seleccionar aquelas curtas que mellor encaixen nas catro categorías do certame: Outra Mirada, Horizontes, A Raia e Nova.\nAs curtas que aspiran a participar no Festival proceden de países tan diversos como España, Portugal, Brasil, Arxentina, Colombia, Perú, Venezuela, Sudáfrica, India, China, Japón, Corea do Sur, Australia, Tailandia ou Taiwán, entre moitos otros.\nA organización do FIC Via XIV agarda que a calidade dos traballos que se exhiban durante os nove días de certame sexa igual ou superior á das dúas primeiras edicións do concurso. Neste sentido, varias das curtas programadas o pasado ano foron distinguidas, posteriormente, en diferentes convocatorias de premios e certames tales como os Goya ou Sundace ou seleccionadas para os carteis oficiais de festivais de recoñecido prestixio internacional tales como San Sebastián, Toronto, Rotterdam ou o New York Film Festival, entre outros.\nPor outra banda, a III edición do FIC Vía XIV conta xa con cartel ilustrador. Trátase dun deseño de Aurora López Pérez, natural de Albarellos de Monterrei, cuxa idea gráfica se sustenta na mirada do espectador. “Quixen involucrar ao que mira, ao que desfruta do cinema, cunha mirada que é global e que é feminina, porque neste 2018, no Ano das Mulleres, non podería ser doutro xeito”, afirma a autora do cartel.\nXunto a isto, a figura feminina que protagoniza o cartel ilustrador e que evoca unha medusa leva tatuadas na pel diversas verbas directamente relacionadas co FIC Vía XIV: as diversas categorías do certame. Deste xeito, ponse en valor directamente o festival e a súa programación “porque só se tatúa aquilo que se considera importante”, conclúe López Pérez.


As entradas para as únicas actuacións en Galicia de Coque Malla e o Cuarteto Irrepetible o vindeiro venres 26 de outubro e Los Planetas o 24 de novembro, están a piques de esgotarse.\nXoel López presentará coa súa banda o 10 de novembro o seu disco “Sueños y pan”, e xa están á venda as entradas para a xira “Cena Recalentada” coa que Iván Ferreiro homenaxea a Golpes Bajos o día 10 de marzo.\nA estas actuacións, o Mar de Vigo suma en decembro as novas xiras de Víctor Manuel e Niña Pastori, tamén únicas datas en Galicia destes artistas.\nO Auditorio Mar de Vigo enfila a recta final do ano cunha gran programación musical onde destacan grandes artistas e bandas do pop español, algúns dos cales chegarán a Vigo con formatos inéditos especiais para teatros e auditorios. Coque Malla, Los Planetas, Xoel López e Iván Ferreiro serán algúns dos artistas destacados que recibirá en próximas semanas e meses o Mar de Vigo, ademais de recoñecidos artistas doutros estilos como Víctor Manuel ou Niña Pastori.\nA primeira gran actuación no Mar de Vigo terá lugar a próxima semana, o venres 26 de outubro, coa presenza de Coque Malla e o Cuarteto Irrepetible. O artista madrileño, que fose emblemática voz da banda Los Ronaldos, realizará unha xira de só catro concertos en España. Vigo será a única cita en Galicia, onde tocará o seu exitoso último disco “Irrepetible”, nun formato inédito, acompañado polo seu pianista David Lads e un cuarteto de corda, con presenza de violíns, violas e chelos. A pouco máis dunha semana do concerto, o 90% das entradas están vendidas e é moi posible que se esgoten en venda anticipada antes do día da actuación. As escasas entradas que restan para ver a este artista que goza dun gran momento creativo e interpretativo, pódense comprar desde 18 euros máis gastos en www.ticketea.com\nOutro formato especial e inédito que pasará polo Mar de Vigo será o de Los Planetas. A banda granadina celebra cunha serie reducida de concertos especiais os vinte anos dun disco crave na historia do pop español: “Una semana en el motor de un autobús”. En abril de 1998 publicouse este terceiro disco da banda que marcou un punto de inflexión no indie español. Un disco que influíu a unha xeración e que a revista “ Rockdeluxe” elixiu mellor disco da década dos noventa e un dos vinte mellores do pop español do século XX. O 24 de noviembro estarán en Vigo para reinterpretar a totalidade deste mítico disco para un quinteto inédito de corda e piano. A actuación, que será a única programada en Galicia, está a levantar unha enorme expectación. Preto dun 90% das entradas xa foron vendidas e as que restan poden adquirirse en www.ticketea.com a un prezo de 25 euros máis gastos de xestión.\nEntre estes dous concertos, o 10 de novembro estará no Mar de Vigo Xoel López, coa súa xira de presentación de “Sueños y Pan”. O que fose líder de bandas como Deluxe e Elephant Band e prolífico compositor, chega a Vigo acompañado da súa banda ao completo para interpretar este décimo cuarto disco da súa traxectoria, que el mesmo considera un disco de “reflexión e madurez”. Xoel López actuará o 10 de novembro e as entradas poden comprarse en www.ticketea.com desde 18 euros máis gastos.\nEsta semana puxéronse tamén á venda as entradas para a nova xira de Iván Ferreiro co seu disco “Cena recalentada”, co cal homenaxea á histórica banda viguesa Golpes Bajos. A actuación será o 10 de marzo de 2019, e as entradas están á venda desde 24 euros máis gastos en www.ataquilla.com\nPara completar este programa de actuacións musicais de grandes artistas da música española, o 14 de decembro terá lugar o esperado regreso de Víctor Manuel, que volve con novo disco de cancións propias despois de dez anos de ausencia. “Casi nada está en su sitioio” é o título deste novo traballo de Víctor Manuel, que elixiu o Auditorio Mar de Vigo como inicio desta nova xira e única data en Galicia.\nFinalmente, o 22 de decembro será a quenda de Niña Pastori, que chega ao Mar de Vigo coa súa xira “Bajo tus alas”, presentando o disco do mesmo título que estivo varias semanas como número uno de vendas, no que colaboraron artisas como Pablo Alborán ou Vanesa Martín. Vigo será a única parada prevista en Galicia desta xira, despois de esgotar todas as entradas en cidades como Sevilla, Madrid ou Barcelona.\nAs entradas para Víctor Manuel e Nena Pastori poden adquirirse en www.ataquilla.com Para o primeiro desde 34 euros máis gastos e para Niña Pastori desde 32 euros máis gastos.\nModificouse o Jueves, 18 Octubre 2018 13:21


Coro Piñeiro visita os centros de maiores e de discapacidade da Mariña - Noticias de Galicia\nCoro Piñeiro visita os centros de maiores e de discapacidade da Mariña\nA secretaria xeral de Política Social, Coro Piñeiro, percorreu hoxe diversos centros de maiores e de discapacidade da Mariña para pulsar a súa realidade cunha perspectiva global que permita posteriores actuacións, se fose necesario. En concreto, mantivo un encontro cos directores, traballadores e cos usuarios da residencia de maiores de Viveiro, do centro de Alzheimer e do centro ocupacional e de día de Aspanane en Viveiro, e a residencia de maiores e o centro ocupacional e de día de ‘Eu Son’ en Burela.\nA dependencia é unha prioridade para o Goberno galego. En concreto, en 2014 a Consellería de Traballo e Benestar destinou na Mariña máis de 4 millóns de euros para o mantemento de 355 prazas de maiores e de Alzheimer; e 1,4 millóns de euros para máis de 130 prazas de discapacidade.\n23 de xaneiro de 2015 | 13:47\t• Sen comentarios


A Politécnica aposta pola innovación tecnolóxica na docencia para favorecer a transferencia de coñecemento - - USC\nA Politécnica aposta pola innovación tecnolóxica na docencia para favorecer a transferencia de coñecemento\nUnha nova plataforma de teleformación posta en marcha no SIT permite achegar programas formativos a persoas de todo o mundo de xeito doado e flexible\nActualizada: 30-01-2015 13:36\nEdificio central da Escola Politécnica Superior do campus de Lugo\nO Laboratorio do Territorio (LaboraTe) da USC, un grupo de investigación con sede na Escola Politécnica Superior, e o Sistema de Información Territorial (SIT), un servizo tamén vinculado á EPS e cuxas instalacións se acubillan no edificio Cactus do campus de Lugo, apostan pola innovación tecnolóxica aplicada á docencia para favorecer a transferencia de coñecemento a través da posta en marcha dunha nova plataforma telepresencial de código libre e baseada na aplicación BigBlueButton.\nA plataforma de videoconferencias específica para a docencia telepresencial que comezou a funcionar este curso 2014-2015 nas instalacións do SIT permite participar dunha mesma actividade formativa estudantes e docentes que asisten de xeito presencial á aula na que se imparten os contidos, con outras persoas conectadas virtualmente en tempo real, pero coas mesmas posibilidades de interlocución.\nEsta nova experiencia piloto no eido do ensino universitario cobra especial relevancia ao tratarse dunha iniciativa implantada na sede universitaria luguesa, un dos campus obrigado pola Xunta de Galicia a formular plans de viabilidade para varias das titulacións que rexistraron un baixo número de estudantes matriculados nos últimos anos, e tamén denota a súa capacidade de adaptación ao novo escenario que emerxe no ensino superior.\nA nova plataforma de teleformación, a través da que xa se están a organizar parte das actividades formativas impulsadas polo SIT e na que tamén se pode cursar a quinta edición do Máster en Xestión Sustentable da Terra e do Territorio, coordinado polos investigadores do LaboraTe, permite achegar o coñecemento a todas aquelas persoas que o demanden e garante a participación en igualdade de condicións entre as persoas que asisten á aula e as que se atopan en calquera outro lugar.\nAs vantaxes desta nova aplicación tecnolóxica son moitas e todas favorecen o acceso e a difusión de coñecementos, tanto entre estudantes como entre docentes. Aínda así, cómpre salientar o carácter flexible desta nova metodoloxía docente. De feito, esta nova plataforma de teleformación facilita a inscrición de alumnado ou a participación puntual de colaboradores e expertos en calquera das materias abordadas obviando as limitacións de área xeográfica e, por riba, contribuíndo a manter cando non potenciar o carácter transversal e multidisciplinar que debe imperar en titulacións abertas a estudantes de distintas nacionalidades e procedentes de diferentes titulacións de acceso.\nA metodoloxía de ensino e aprendizaxe que permite esta ferramenta tecnolóxica reúne nun mesmo sistema as vantaxes e flexibilidade inherentes á formación a distancia, sen necesidade de desprazamento físico á aula, coas sinerxías e interacción propias dun formato presencial, e das que non se pode sacar proveito nun curso tradicional a distancia. Isto sen dúbida favorece a transferencia de coñecemento entre todos os axentes, dando entrada tamén a aqueles alumnos ou expertos, que por vocación ou relevancia, deben tomar parte nestas sesións, pero non poden desprazarse á aula.\nEsta pasarela telepresencial do SIT baséase na aplicación BigBlueButton, unha nova plataforma de código libre, especificamente deseñada para actividades de e-learning. O sistema reúne nunha mesma interface vídeo e son, mensaxería instantánea e encerado (pizarra) virtual, onde o profesor mostra a súa presentación ou pode escribir e facer gráficos. Ademais ten capacidade para compartir escritorio, polo que os alumnos presenciais e remotos poden visualizar tamén a execución de programas ou tarefas realizadas polo poñente no seu propio equipo, algo imprescindible no caso de exercicios de carácter práctico.\nA pasarela complétase cunha infraestrutura física consistente en varios micrófonos convencionais e unha ou dúas webcams instaladas na sala. Pola súa parte, para participar de xeito virtual, unicamente son precisos os medios habituais para este tipo de conexións: auriculares con micrófono e unha cámara web. Así, a integración e comunicación entre todos os asistentes é plena, lográndose un formato análogo ao dunha aula tradicional.\nProgramas xa desenvolvidos na plataforma do SIT\nA pasarela de teleformación posta en marcha nas dependencias do SIT este curso 2014-2015 serviu de canle para distintas accións formativas e cursos organizados polo Sistema de Información Territorial (SIT) da USC, ademais de servir de canle a través da que se imparten as materias que conforman o programa do Máster en Xestión Sustentable da Terra e do Territorio.\nNos últimos meses, asemade, esta plataforma tamén deu cabida a varios seminarios formativos do proxecto internacional ECUIDTi. Este proxecto de Cooperación Universitaria, financiado a través de Cooperación Galega da Xunta de Galicia, conta coa participación do Laboratorio do Territorio da USC, Cartolab da Universidade da Coruña e a Universidad del Azuay (UDA) de Ecuador, coma coordinador da rede RIGTIG (que agrupa a varias universidades e institucións ecuatorianas). Os seus seminarios tiveron lugar de xeito presencial en diversas cidades de Ecuador, pero contaron con alumnos virtuais de todo o país, e incluso investigadores que impartiron contidos en tempo real dende España.


Teclado completo na nova pantalla do Apple Watch Series 7 | Novidades do iPhone\nUnha das partes positivas de ter unha pantalla máis grande no Apple Watch é que nos permite gozar do teclado completo do reloxo. Esta opción non sería posible sen o crecemento da pantalla logrado por Apple e é dicir nos modelos actuais non temos o teclado completo para escribir pero está implementado nestes novos modelos.\nA pantalla máis grande tamén admite un 50% máis de texto como se mostra na presentación, algo que sen dúbida agradecerán os usuarios que reciban moitas mensaxes de texto ou correos electrónicos. En suma, o importante aquí é que o tamaño xeral da caixa do reloxo e o seu conxunto non aumentan case nada, o que medra é a pantalla.\nO teclado permítelle usar a función Quickpath\nTamén engaden a opción chamada por Apple como Quickpath, que non é outra cousa que a opción de escribir deslizándose sobre o propio teclado. Outro detalle interesante é que esta nova función exclusiva para a serie 7 utiliza a intelixencia artificial para aprender palabras e, polo tanto, cada vez que o uses será máis doado escribir deslizando, do mesmo xeito que o iPhone de hoxe.\nCon esta nova pantalla máis grande que vai dos 41mm aos 45mm do modelo máis grande, non nos custará nada debuxar as letras aínda que teñamos dedos grandes. Os botóns para interactuar e a interface en xeral tamén foron redeseñados para usalos neste novo reloxo que polo momento aínda estamos esperando para reservar. Dise que podería ser tarde neste outono aínda pero non hai nada confirmado por Apple polo que será o momento de seguir agardando neste sentido.\nCamiño completo ao artigo: Novidades do iPhone » Produtos de Apple » Apple Watch » Teclado completo na nova pantalla do Apple Watch Series 7\nXa era posible cunha aplicación externa, vetárona e agora inclúena exclusivamente para o reloxo 7. Que ben vas mazá.


publicado por editor o Lúns, 24/09/2018 - 11:03\nO seguinte video foi extraído dunha reportaxe realizada por xornalistas do programa "En el punto de mira" da canle Cuatro TV. Nel abórdase a problemática dos residuos plásticos dende os puntos de vista ambiental e de saúde humana. Neste video o Dr. Ricardo Beiras, xunto coas tamén investigadoras Tania Tato e Sara López, mostran a presenza dos microplásticos, fragmentos plásticos inferiores a 5 mm., en todo tipo de organismos marinos, incluso en estado larvario, e cómo esa presencia pode afectar ás cadeas tróficas mariñas.\nLeer máis about O plástico\npublicado por editor o Venres, 14/09/2018 - 13:11\nLeer máis about RepescaPlas: plásticos recuperados do mar\nMicroplásticos: a ameaza invisíbel\npublicado por editor o Mércores, 12/09/2018 - 11:18\nOs microplásticos (fragmentos plásticos de menos de 5 mm. de diámetro) están aparecendo en todos os espacios naturais, tanto terrestres como mariños. Un grupo de investigación da Facultade de Ciencias do Mar (Vigo, Galiza), liderado polo Dr. Ricardo Beiras, está analizando cómo se incorporan eses microplásticos ás distintas especies mariñas e os potenciais efectos tóxicos sobre estas especies. O coñecemento en profundidade dos efectos dos plásticos sobre a vida mariña permitirá identificar tamén posibles implicacións sobre a saúde humana.\nLeer máis about Microplásticos: a ameaza invisíbel